આ ફિલ્મ અર્બન બૉય્ઝ માટે છે એટલે બધા પંચ છોકરાઓના ભાગે જ ગયા છે. છોકરીઓએ તો આધુનિક ગ્લૅમરસ મંથરા બન્યા સિવાય ખાસ કશું કરવાનું આવ્યું નથી. છોકરાઓમાં ક્યુટ કાર્તિક આર્યન ઇમ્પ્રેસ કરે છે. ‘માસૂમ’ ફિલ્મનો ટાબરિયો ઓમકાર કપૂર હવે છોટા બચ્ચામાંથી ગભરુ જવાન બની ગયો છે; પણ બિચારો પોતાના મસલ્સ, પર્ફેક્ટ્લી ઓળેલા વાળ અને આઇબ્રો કરેલા નેણ બતાવવામાંથી ઊંચો આવતો નથી. ગલૂડિયા જેવા ત્રીજા છોકરા સની સિંહની પોનીટેઇલ મસ્ત છે. જોકે આ પોનીટેઇલને બદલે પહેલી ફિલ્મવાળો દિવ્યેન્દુ શર્મા (લિક્વિડ ફેમ) હોત તો તેનો રોલ ઓર જામત. આ ફિલ્મની પ્રીક્વલમાં ત્રણેય છોકરાઓ પોતાની ગર્લફ્રેન્ડોથી ત્રાસીને સમસમીને બેસી રહેલા. પરંતુ અહીં તેમણે પણ સામી ફટકાબાજી કરી છે એટલે સ્કોર સેટલ કર્યાના સંતોષ સાથે લોકો બહાર નીકળે છે. અહીં દર થોડી મિનિટે એકાદું ગીત ટપકી પડે છે. જોકે સમજી-વિચારીને માત્ર એક દિલ અબ યારોં કા, હો ગયા પારો કા જ સારું બનાવ્યું છે, જેથી તમને એકી-પાણી અને વેફર-પૉપર્કોન માટેનો ટાઇમ મળી રહે.